Papersnake/gushiwen huggingface dataset:
食槟榔
苏轼（宋代）

月照无枝林，夜栋立万础。
眇眇云间扇，荫此九月暑。
上有垂房云，下绕绛刺御。
风欺紫凤卵，雨暗苍龙乳。
裂包一堕地，还以皮自煮。
北客初未谙，劝食俗难阻。
中虚畏泄气，始嚼或半吐。
吸津得微甘，著齿随亦苦。
面目太严冷，滋味绝媚妩。
诛彭勋可策，推毂勇宜贾。
瘴风作坚顽，导利时有补。
药储固可尔，果录讵用许。
先生失膏粱，便腹委败鼓。
日啖过一粒，肠胃为所侮。
蛰雷殷脐肾，藜藿腐亭午。
书灯看膏尽，钲漏历历数。
老眼怕少睡，竟使赤眦努。
渴思梅林咽，饥念黄独举。
柰何农经中，收此困羁旅。
牛舌不饷人，一斛肯多与。
乃知见本偏，但可酬恶语。
游大帽山
吴继澄（明代）

兴逐山颠一振衣，山云长旁海云飞。天南云物无穷趣，都被游人眼带归。
太令人胡氏挽词
叶适（宋代）

已刻溪西志，潸然泪满袪。
轲丧嫌后侈，参养要前余。
甫里送锦缆，馆头迎布车。
为题枫叶往，虫籀不成书。
白莲雨后渐衰
释居简（宋代）

晓池芳柄袅残馨，褪雨攲风鹭委翎。碧展一奁秋练练，似怜玉色镜中零。
题洋州土神祠海棠
蒲道源（元代）

一点芳心肯破悭，恨无红锦护朝寒。花如解语应须道，多谢诗人著眼看。
七里濑
汪洪度（清代）

日照丹霞西，雨来青嶂东。船头气澄碧，船尾阴溟蒙。

峰交路疑尽，溪回趣无穷。渚清水禽悦，径碧岩花秾。

束发志沈冥，思蹑客星踪。曩游已十载，老大仍飘蓬。

山顶石乳滴，服食使颜红。丹梯不可上，神仙杳难逢。

何日谢尘缘，烟波从钓翁。
颂证道歌·证道歌
释印肃（宋代）

何表无生慈忍力，洞庭撞倒虚空吃。
不留丝发与人知，摩诃般若波罗蜜。
汉宫春 纯甫生朝，且有弄璋之喜，赋此以贺
段克己（宋代）

公子归来，笑平生湖海，豪气依然。黄金散尽落魄，谁识当年。世然底物，解挽回、镜里朱颜。人共道，愁须＊酒，几回推向尊前。闻说梦熊初兆，喜一枝慰眼，岁晚留连。蟠桃会须结子，运偶三千。诗书旧业，要他时、分付青毡。□□□庭阶照映，卧看玉树芝兰。
横吹曲辞。折杨柳
欧阳瑾（唐代）

垂柳拂妆台，葳蕤叶半开。年华枝上见，边思曲中来。

嫩色宜新雨，轻花伴落梅。朝朝倦攀折，征戍几时回。
园中杂咏橘树诗
李孝贞（隋代）

嘉树出巫阴，分根徙上林。白华如散雪，朱实似悬金。

布影临丹地，飞香度玉岑。自有凌冬质，能守岁寒心。
游碧照庵
罗适（宋代）

长松青似染，高杉翠欲滴。馀阴入轩来，满座琉璃色。

达人无六尘，静见照中碧。庵内一炉香，万缘自然息。
古风五十九首·其十一
李白（唐代）

黄河走东溟，白日落西海。
逝川与流光，飘忽不相待。
春容舍我去，秋发已衰改。
人生非寒松，年貌岂长在。
吾当乘云螭，吸景驻光彩。
丁丑道中闻鹧鸪
戴冠（明代）

鹧鸪新啼啼且急，草根露重声如塞。
昔闻尔名未相识，今闻尔啼长叹息。
试问哥哥行不得，何用一身生两翼。
罗浮遥遥云似墨，山高水深道多棘。
鹧鸪鹧鸪，为尔泪沾臆。
寿皇圣帝挽章三首
陈造（宋代）

慈俭遵先志，刚明肖上乾。
题期千一遇，跻治五三前。
他日山藏壑，终天泽漏泉。
稽山穿望眼，松影五云连。
清明与美人燕集黄旗峰书院
王希文（明代）

嶙峋山色隐苍苍，石磴藤萝紫翠傍。散帙才华谁作赋，踏青游冶自成行。

酡颜莫放千杯醁，老兴还怜十样妆。醉倚海棠春欲暮，芳心宁惜对花忙。
王公子宅五月菊
高启（明代）

秋英忽夏发，宛在阿戎家。细认惊初见，高吟喜共誇。

不依寒竹雨，欲映午榴霞。我意甘迟暮，樽前有此花。
题大梵院小轩
洪朋（宋代）

小轩含法界，万物眼中齐。江拥龙沙起，天笼鹤岭低。

地偏人益少，林迥鸟能啼。败叶随风尽，登临思却迷。
句
杜甫（唐代）

寒食少天气，东风多柳花。（见《合璧事类》）

小桃知客意，春尽始开花。（见《合璧事类》）
游惠山 其三
蒋之美（宋代）

维舟上重巘，景物近斜晖。流水连珠落，残花碎锦飞。

白云随步武，香鸟傍轩扉。拂井松倾盖，缘崖藓上衣。

池光清可鉴，竹色翠成围。更接高僧话，林梢带月归。
题武夷
杨绕善（宋代）

说尽东南第一峰，武夷端与画图同。
幔亭烟带凌霄紫，玉女霜图照水红。
渔父欹残溪涧冷，仙人蜕久洞岩空。
飞尘马足何时已，安得诛茅深翠中。
句
罗椿（宋代）

春消千嶂雪，清逼五湖秋。
宿迁道中遇雪
陆文圭（元代）

登车宿迁北，万顷铺琼田。
墨云淇水光，上下玻璃天。
六花时时飘，集我车上毡。
左右拍手笑，翁似日鹤仙。
失却翁白髯，顿觉翁少年。
中和节
孔平仲（宋代）

二月中和节，海边犹积阴。风雷失春信，霜雪损花心。

挟纩谁能禦，围炉兴愈深。寒暄地气异，故国想如今。
黄头郎
何景明（明代）

黄头郎，尔母侮。殿上天子怜，府中丞相怒。尔虽有铜山，运去铜如土。

黄头郎，尔母侮。
薛景春号采芝山人为赋四韵
顾清（明代）

任公抛却钓鳌丝，来向吴山学采芝。稳步不思沧海阔，幽寻似与白云期。

仙稊未觉层霄夐，药笼宁于一物私。善救不遗他日事，年来乡里半疮痍。
青湘逢廷对人归因问时事
乐雷发（宋代）

南客帝乡归，青袍照绿髭。
问知当世事，解诵圣君诗。
淮蜀军书急，湘深邸报迟。
空传廷试策，韦布说边陲。
偈颂一百一十七首
释绍昙（宋代）

跛脚阿师，弄蹄驴子。
一字关徒费分疏，栗棘蓬恣情吞吐。
凌灭祖师禅，函盖乾坤句。
孤危不立自孤危，万仞雪崖丰骨露。
十二峰前，斫额望汝。
洞山佛无光，无你扪摸处，
无你栖泊处。
益津八景 其七 盐河春鸟
卢龙云（明代）

东风几日满城陬，冰雪凝寒已渐收。漠漠水云春自足，飞飞林泽鸟相求。

即看市近机仍狎，何必山深景更幽。翔集总缘天性在，偶来觞咏亦沧洲。
胡捣练
晏几道（宋代）

小亭初报一枝梅，惹起江南归兴。遥想玉溪风景，水漾横斜影。

异香直到醉乡中，醉后还因香醒。好是玉容相并。人与花争莹。
顺宗至德大安孝皇帝挽歌三首 其三
权德舆（唐代）

候晓传清跸，迎风引綵旒。共瞻宫辂出，遥想望陵愁。

弓剑随云气，衣冠奉月游。空馀驾龙处，摇落鼎湖秋。
夜坐
金墀（清代）

一自西风起，愁看落叶黄。学诗嫌韵窄，拟句爱更长。

树影全归月，苔痕半入墙。夜深人语寂，罗袂暗生凉。
临江仙
刘过（宋代）

长短驿亭南北路，蒙茸醉拥驼裘。雪天行计欠人留。严风催酒醒，微雨替梅愁。

自作小词呵冻写，冷金淡衬银钩。此恨知得几时休。寒云迷洛浦，残梦绕秦楼。
元祐三年同深之学士子开侍郎在初考今复承乏有怀旧游因作此诗并幕次唱酬二章寄呈深之学士子开侍郎 其二
彭汝砺（宋代）

数烛知归日，思家似老人。此凡三锁宿，今复一经旬。

猛着棋销日，深凭酒送春。萧条双短鬓，半夜总如银。
蝶恋花
胡薇元（清代）

渌水蒲帆波似绮。望断江波，魂断江南地。城影分明花影避。

当时情事卿应记。

蠡壳短窗深院里。猛犬当门，可许昆仑至。寂寞东风知也未。

销凝天上人间意。
王正自挽诗 其二
陈长方（宋代）

登门才几日，祖奠亦歔欷。毁誉付公是，游谈空昨非。

厉阶由怨府，意广数危机。世味元如许，休嗟志愿违。
一半儿·落花
张可久（元代）

酒边红树碎珊瑚，楼下名姬坠绿珠，枝上翠阴啼鹧鸪。谩嗟吁，一半儿因风一半儿雨。
纪梦
赵文（宋代）

既不梦于我，胡然无一言。
形容那可认，骨发想俱存。
泪尽血犹滴，雾开山尚昏。
相看怜稚子，老病莫销魂。
恭题文皇四骏图四首 其二 枣骝
张居正（明代）

紫骝马，金络月。朝刷燕，晡秣越。俶傥精权奇，超骧走灭没。

当年俶马尽腾空，就中紫骝尤最雄。战罢不知身着箭，飞来祇觉足生风。

北风猎猎吹原野，长河水澌血流赭。谁言百俶倒戈中，犹有弯弧射钩者。
泉州
张养浩（元代）

万里飘零两鬓华，瘴烟为屋海为家。山无高下皆行水，树不秋冬尽放花。

得句珠还合浦月，乱怀杯吸赤城霞。蓬莱咫尺无由到，惭愧当年犯斗槎。
咏怀诗十三首 其一
阮籍（魏晋）

天地絪缊，元精代序。
清阳曜灵，和风容与。
明日映天，甘露被宇。
蓊郁高松，猗那长楚。
草虫哀鸣，鸧鹒振羽。
感时兴思，企首延伫。
于赫帝朝，伊衡行辅。
才非允文，器非经武。
适彼沅湘，托分渔父。
优哉游哉，爰居爰处。
石人
沈瀛（宋代）

检点行程岁岁同，石人头畔且从容。
向来奉口溪边月，此夜乾元寺里钟。
寒山背身立赞
释智遇（宋代）

骂丰干，是者汉。
竹筒盛菜查，指出教人见。
共实只要知机，不欲彰头露面。
齐天乐（寿荣王夫人）
吴文英（宋代）

玉皇重赐瑶池宴，琼筵第二十四。万象澄秋，群裾曳玉，清澈冰四人世。鳌峰对起。许分得钧天，凤丝龙吹。翠羽飞来，舞鸾曾赋曼桃字。

鹤胎曾梦电绕，桂根看骤长，玉干金蕊。少海波新，芳茅露滴，凉入堂阶彩戏。香霖乍洗。拥莲媛三千，羽裳风佩。圣姥朝元，炼颜银汉水。
古六宫诗六首 其二 楚宫
邓云霄（明代）

柳色章台半欲凋，烟霏残黛暮还朝。君王本自怜神女，屏障空还贮细腰。

梦泽猎归存石马，巫山雨散落秋潮。行人莫问宫前水，声咽忠魂恨未消。
何家庄八景 其五 井庵晓鼓
何乔新（明代）

玉绳丽东峰，斜月映虚牖。山僧初出定，逢逢鼍鼓吼。

填然一何壮，随风落谷口。岩壑欲振摇，魑魅尽惊走。

征人戒前途，耕夫趋陇亩。山翁朝慵起，辗转搔白首。
硫黄
张祜（唐代）

一粒硫黄入贵门，寝堂深处问玄言。

时人尽说韦山甫，昨日馀干吊子孙。
过嘉禾野塘
沈与求（宋代）

木末孤烟起夕炊，茅檐直下钓鱼矶。苍茫远水连天碧，一叶短篷何处归。
静逸二首 其二
石宝（明代）

太虚虽泬寥，二气自阖辟。山岳虽不移，万物自生息。

谁言吾静拘，吾静乃得逸。居静渊水明，行静岩月出。

应断亦不蹉，百感难混寂。岂必歌继謼，方能谢忻戚。
临江仙 竹帘
刘嗣绾（清代）

翡翠双双鸣不断，湘天剪取吟窝。此君潇洒定如何。

春情三月窝，残梦一重波。

依约玉人亭院冷，如今只长烟莎。夜明空说卷秋河，旧时风骨减，著处泪丝多。
读折诗效其体
方岳（宋代）

我贫良亦囏，未老生白须。
策名奉常第，年已三十余。
半生苦无几，宁不欲疾驱。
山麋野而僻，所至皆崎岖。
一登督视府，两驾太守车。
意见有不合，索去不待炊。
所以二十载，同一优侏儒。
岂如云水身，自迁瓜芋区。
夕吾酒一瓢，朝吾饭一盂。
贫贱与富贵，本自无羞殊。
寄语刘伯友，毋烦鬼揶揄。
点苍临眺
李京（元代）

水绕青山山绕城，万家烟火一川明。
鸟从云母屏中过，鱼在鲛人镜里行。
翡翠罘罳笼海气，旃檀楼阁殷秋声。
虎头妙墨龙眠手，百帧生绡画不成。
次韵慕公实
邹浩（宋代）

从来文史足三冬，何事明时作退翁。刺口岂能论扰扰，冥心直欲似空空。

半轩苍莽雨初霁，一钓清泠月正胧。好把晨昏付香火，个中真乐更无穷。
幽事
陆游（宋代）

萧然四壁野人家，幽事还堪对客夸。
快日明窗闲试墨，寒泉古鼎自煎茶。
桐凋无复吟风叶，苹老犹残泣露花。
万里封侯真已矣，只将高枕作生涯。
玉华洞
戴复古（宋代）

忆昨游桂林，岩洞甲天下。
奇奇怪怪生，妙不可模写。
玉华东西岩，具体而微者。
神功巧穿凿，石壁生孔罅。
玲珑透风月，宜冬复宜夏。
中有补陀仙，坐断此潇洒。
空山茅苇区，无地可税驾。
举目忽此逢，心骇见希诧。
题诗愧不能，行人亦无暇。
五月二十一日徙寓智门二首
赵蕃（宋代）

来归迨一载，借屋已三迁。
易觉林间寺，难求郭外田。
瓶储朝乏粟，市籴日增钱。
屡起瞻云汉，今年甚去年。
宿严维宅送包七（一作刘长卿诗，题下作送包佶）
皇甫冉（唐代）

江湖同避地，分手自依依。尽室今为客，经秋空念归。

岁储无别墅，寒服羡邻机。草色村桥晚，蝉声江树稀。

夜凉宜共醉，时难惜相违。何事随阳侣，汀洲忽背飞。
柏树
宋祁（宋代）

昔托孤根百仞溪，何年移植对芳蹊。
云岩烈麝相思久，怅望清香未满脐。
六用喜雨韵三首
吴潜（宋代）

云霾几日障危岑，户牖绸缪要背阴。
又是撩空孤雁唳，那堪穴壁乱蛩音。
潘郎寂寞嗟轻箑，楚女凄凉起断砧。
大抵人生嫌老大，一回秋思一回深。
华清偶成
朱光庭（宋代）

骊山秀色古今同，尽入诗人感慨中。只徇霓裳一曲乐，不知天下乐无穷。
白玉楼步虚词（六之五）
范成大（宋代）

钧天奏，流韵满空明。琪树玲珑珠网碎，仙风吹作步虚声。相和八鸾鸣。
谒郭道冲唐师德登台偶作
朱长文（宋代）

冲寒步郊原，烟水照林薄。
雪余山色佳，浦浚湖波落。
静可钓纶垂，清欲尘缨濯。
相逢两俊友，辞义富金臒。
携手登高台，谈笑有真乐。
寸眸周远近，幽思腾寥廓。
逝将飞片帆，直泛洞庭脚。
絷维阻并游。搔首向城郭。
感怀杂诗 其二
郑世元（清代）

刘协著《雕龙》，怀之谒休文。磬折车辐下，有才惧无闻。

又闻鲍明远，奏诗义庆门。韬知恐沉没，上书以求伸。

无称虽可疾，荣名胡因人？荣名虽可宝，此身亦宜珍。

眩玉贤者羞，自媒贞女嗔。崇实宾自至，奚为丧我真？
渡江云 闭门春尽，兀坐成吟
陈洵（清代）

钩帘喧暝燕，絮风正急，忍问抱愁归。绣尘摇梦短，几处垂杨，水曲暗鹃啼。

闲心漫理，怕尚有、一点芳菲。刚凭得、绝尘书幌，绕树绿成围。

凄迷。单杯婪尾，小字蛮笺，更安排何计。空怨他、高楼银烛，催送斜晖。

今宵泪到云屏隙，只断钟、疏鼓休提。人静后，和春泥语低低。
登师姑岩见城中大阅恍如阵蚁因思旧从戎吏亦
蒲寿宬（宋代）

晨起扪层巅，苍茫见尘市。
鼙鼓生远陴，壶蠭在幽耳。
遥知细柳屯，于时阅军士。
俯彼万铠群，微哉一窖蚁。
初集如慕膻，俄拥如聚米。
或圆如旋磨，或方如缘几。
隐隐床下声，牛斗差可拟。
未熟黄粱间，忽慢慢大槐里。
昔在群蚁中，不知蚁是己。
长揖谢孙穰，微笑辞翦起。
蛮触胡为哉，鸡虫今已矣。
醉眼未醒时，此真尺与咫。
更陟最上头，须弥亦芥子。
挽师虞卿三首
刘宰（宋代）

年时床下拜庞公，鸡黍留连日正中。
客子倦游归计速，伤心先友转头空。
南乡子
萧廷之（宋代）

复卦起潜龙。戊已微调未可攻。九二见龙临卦主，神通。从此炉中次第红。

泰卦恰相逢。猛火烧乾藉巽风。炼就黄芽并白雪，奇功。还返归坤道如穷。
大衍易吟四十首
方回（元代）

用九不为首，阳画位屯初。
百八十五变，刚爻可舍诸。
童仙
徐积（宋代）

忆昔为儿跨竹梢，谁何传与太平谣。如今羽化已千载，绿鬓朱颜更不凋。
桃源
梅询（宋代）

武陵风景都然改，谷口桃花镇长在。
自从改赐鼎州名，转觉桃源仙气灵。
顺风至岳州危甚
项安世（宋代）

黑云将雨向巴邱，白浪奔雷送客舟。
一路逆风才得顺，百年何客是无愁。
神林浦外飞沙恶，道士矶头乱石稠。
系缆南津闻笑语，船船鸡酒谢神休。
桂山十二章送朱方伯赴陜西
何乔新（明代）

桂山巀兮，桂水潏兮。产兹荩臣，邦之杰兮。维此荩臣，允武允文。

邦庸中外，厥声沄沄。

乃登贤书，乃践亨衢。乃秉邦宪，乃陈吁谟。龙节斯煌，鹭车载驱。

孰荒我锄，孰枯我濡。

炎海之陬，有鸮有蟊。帝命公往，参彼大猷。敷政不絿，是釐是柔。

皇泽爰流，恫瘝以瘳。

帝曰良哉，予嘉乃绩。于旬于宣，往佐邦伯。以纠以逖，以弘皇德。

内绥群黎，外威北貊。

泾原有骑，敢犯我圉。公董王旅，往禦其侮。龙盾虎韔，载斧其吭。

群丑以刘，北鄙载宁。

公有丕绩，皇用宠锡。有廓闽邦，陟公为伯。是怀是抚，公维民父。

是训是釐，公维民师。

相彼玉瓒，注兹黄流。温温君子，多祉是遒。天祚公𦙍，是多贤子。

春榜秋台，克趾厥美。

河华千里，维古帝京。皇曰往哉，汝维长城。公拜稽首，宠命维隆。

敢竭股肱，之屏之墉。

金城万雉，周汉所营。公往莅之，捍彼朔庭。四国来同，方伯之功。

讫其外庸，乃卿乃公。

隼旟熊轼，出次芋原。群公饯之，班以周旋。有鲜有薧，有㮚有枣。

方伯燕胥，其鼓考考。

咸阳遗黎，戴公父母。若耋若稚，奔走来迓。秦人之喜，闽人之悲。

愿秉钧枢，式弘厥施。

终南之麓，烟树苍苍。思我公兮，曷日其忘。粤山之椒，停云䨧䨧。

公念我兮，毋金玉其音。
荐祢衡表
孔融（两汉）

帝思俾乂，旁求四方，以招贤俊。昔世宗继统，将弘祖业，畴咨熙载，群士响臻。陛下睿圣，纂承基绪，遭遇厄运，劳谦日昃，维岳降神，异人并出。

窃见处士平原祢衡，年二十四，字正平，淑质贞亮，英才卓跞。初涉艺文，升堂睹奥，目所一见，辄诵于口，耳所暂闻，不忘于心，性与道合，思若有神。弘羊潜计，安世默识，以衡准之，诚不足怪。忠果正直，志怀霜雪，见善若惊，疾恶如仇。任座抗行，史鱼厉节，殆无以过也。

鸷鸟累百，不如一鹗。使衡立朝，必有可观。飞辩骋辞，溢气坌涌，解疑释结，临敌有馀。昔贾谊求试属国，诡系单于；终军欲以长缨，牵致劲越。弱冠慷慨，前代美之。近日路粹、严象，亦用异才擢拜台郎，衡宜与为比。如得龙跃天衢，振翼云汉，扬声紫微，垂光虹蜺，足以昭近署之多士，增四门之穆穆。

钧天广乐，必有奇丽之观；帝室皇居，必蓄非常之宝。若衡等辈，不可多得。《激楚》、《阳阿》，至妙之容，掌技者之所贪；飞兔、騕褭，绝足奔放，良、乐之所急。臣等区区，敢不以闻！

陛下笃慎取士，必须效试，乞怜衡以褐衣召见。无可观采，臣等受面欺之罪。
竹马儿•却聘词，代章氏婢小红
董以宁（清代）

还自忖、不知墙头马上，几曾微露。却因何有人传误，惹得求凰争赋。

罗敷虽未有夫，也还应念，使君有妇。有妇更求凰，恐青陵台畔，金钗难数。

泪落流黄土，妾原薄福，不堪君顾。况妾未经十五。

豆蔻心儿难吐。殷勤寄语刘郎，桃花虽好，莫走天台路。

天台深处，多少香云护。
送灵澈
皎然（唐代）

我欲长生梦，无心解伤别。
千里万里心，只似眼前月。
若人
杨弘道（元代）

哀痛淄州城再破，千里萧条断烟火。当时逃难逾黄河，二纪归来非故我。

眼前十口不安生，白头又复辞先茔。若人方寸包藏恶，害物惨于城陷兵。
食鸡头
杨万里（宋代）

龙宫失晓恼江妃，也养鸣鸡报早晖。
要啄稻梁无半粒，只教满颔饱珠玑。
馆试秋夜闻砧
王格（明代）

萧瑟秋风散晚凉，谁家清夜捣衣裳。
丁丁遥应疏钟响，数数还如落叶忙。
明月有情留小院，征鸿无数挟轻霜。
不堪客梦湘云远，独对寒灯思渺茫。
偶书呈雪溪葛守正
车若水（宋代）

秦埃幻六籍，斯文天地屯。
詝言嘈万喙，渺不游其津。
作者能几何，落落星已晨。
单其千载传，觑斑尤苦辛。
毫芒忽有会，不能全吾神。
颇怪十年前，出语辄可人。
功深道更拙，敝帚聊自珍。
陶少府懋仁挽章
欧必元（明代）

风雨萧萧古白杨，七哀何处不心伤。魂依越鸟声犹切，泪比鲛人恨更长。

三径旧荒无滜菊，千年遗地有甘棠。莫将交态疑生死，请诵君家自挽章。
郡内书怀寄刘连州窦夔州
吕温（唐代）

朱邑何为者，桐乡有古祠。我心常所慕，二郡老人知。
锡宴清明日
王禹偁（宋代）

宴罢回来日欲斜，平康坊里那人家。
几多红袖迎门笑，争乞钗头利市花。
廉颇
陈锡如（清代）

大将生来胆气豪，老成持重熟戎韬。拒秦策似风云变，保赵勋同日月高。

罪请负荆怀旷达，交为刎颈志坚牢。可怜绝代干城选，终被谗言魏楚逃。

戎马沙场意气豪，一生为将著勋劳。破秦韬略人难测，保赵功名汝独高。

李牧机谋堪作副，相如智勇可联曹。伤心最是谗言中，莫得宗邦柄久操。

白发萧疏年最高，邯郸坐镇气雄豪。戎行久历精骑射，敌国常摧富略韬。

荐牧举奢安社稷，拒秦保赵著勋劳。长平倘使公长守，何致坑降一夜遭。

老成谋国熟兵韬，四十馀年军政操。全赵拒秦资保障，围燕伐魏著勋劳。

那知庸主偏谗信，遂使功臣获罪逃。他日纵然思起用，无如遗矢谤重遭。
和三脚鸡士壁上韵
张昱（元代）

河上仙翁有洞房，几篷虽小胜舟航。径花妨帽青霞近，槛竹侵衣白露香。

盘内钓鱼供过客，床头剪月照抄方。平生养得鸡三脚，几向人间唱晓光？
双井白龙
苏轼（宋代）

岩泉未入井，蒙然冒沙石。
泉嫩石为厌，石老生罅隙。
异哉寸波中，露此横海脊。
先生酌泉笑，泉秀神龙蛰。
举手玉箸插，忽去银钉掷。
大身何时布，大翮翔霹雳。
谁言鹏背大，更觉宇宙窄。
威烈王
徐钧（宋代）

大柄潜移势可忧，朝纲未正况诸侯。时人只咎轻分晋，不道东西已剖周。
和晏相公湖上四首 其三
韩维（宋代）

风枝挂危叶，飞动夕阳中。莫遣儿童撼，留看著露红。
初到临平见山二首 其二
李纲（宋代）

孤舟渺渺两山间，终日钩帘只看山。落日半衔霞未散，疏林远暝乌初还。

悽凉离恨谁能寄，浩荡诗愁自莫删。赖有青山可人意，与君相对且开颜。
田舍即事十首
刘克庄（宋代）

田舍诸雏各雅驯，男儿盍有艺资身。
古来医卜多名世，莫学文章点涴人。
竞渡
毛滂（宋代）

风旆悠悠水薄船，浪花翻覆自摇天。
汨罗谁复追忠义，争快儿郎一棹先。
新泰车中
管世铭（清代）

晓云不及客装轻，薄笨相携大坂行。平楚绿沿荒戍隐，野桃红倚午村明。

经春古涧初通水，近岳他山尽有名。好手荆关图不足，总教收卷入吟情。
野人家二首
潘玙（宋代）

映门绿叶长桑麻，满地深黄菜著花。
只道春风恋城市，也留情向野人家。
山中
曹勋（宋代）

告老吾君得挂冠，交亲犹肯问平安。连天秋色雁已过，满槛竹平风逗寒。

对客杯盘心共醉，催人节物岁将阑。但知适意山林去，不觉山头行路难。
寄灵武胡常侍
方干（唐代）

青云直上路初通，已在明君倚注中。
欲遣为霖安九有，先令作相赞东宫。
自从忠谠承天眷，更用文篇续国风。
最是何人感恩德，谢敷星下钓渔翁。
别瑶姬慢
万俟咏（宋代）

可惜香红。又一番骤雨，几阵狂风。霎时留不往，便夜来和月，飞过帘栊。离愁未了，酒病相仍，便堪此恨中。片片随、流水斜阳去，各自西东。
又还是、九十春光，误双飞蝶，并采游峰。人生能几许，细算来何物，得似情浓。沈腰暗减，潘鬓先秋，寸心不易供。望暮云、千里沈沈障翠峰。
闺中词
胡仲参（宋代）

写就相思字，灯前带泪看。
欲缄还未忍，少待泪痕乾。
宫词 其十五
赵佶（宋代）

云岩小石碧嶙峋，莹彻仍移玉座亲。千仞乔崧虽突秀，未如纤巧具天真。
长子县与同年彭绣衣会宿而别悠然怀思
于谦（明代）

绣衣使者旧同年，文采声华众所传。出宪远巡三晋地，行囊不贮一文钱。

衔杯彼此俱成醉，上马东西各举鞭。明日五攒山下路，不堪回首思茫然。
送化士 其十
释慧空（宋代）

秘在形山元是碍，散于人世亦非真。还从是碍非真处，收取归来要见人。
暇日饮酒辄用靖节先生韵积二十首 其十
俞德邻（宋代）

轻风飏高帜，摇摇城西隅。杖藜沽一醉，雨霁泥满涂。

欲借东家驴，泥滑不敢驱。归来取败榼，怅然沥其馀。

一醉不易得，醉乡真可居。
次韵王待制题予庐山记后二绝
喻良能（宋代）

曾到匡君住处山，始知身在五云间。
吟毫挥尽无佳句，空遣奚囊捆载还。
红梅
蔡沈（宋代）

一树芳菲露短墙，彩霞千缕带斜阳。
东君赋予知何意，剩与胭脂使嗇香。
昨日连昼夜之雨尤可喜再用前韵
吴潜（宋代）

佛狸索死离龙庭，堪笑披猖欲背城。
釜为水悬忧后爨，弓因雨弱失长兵。
突三千人如电扫，诛两万户若风行。
又报广南腾露布，太平从此慰皇情。
和山房夹谷佥事韵二首
何梦桂（宋代）

苍生下土望天仙，乞得君恩易地然。
绣斧聿来霄汉上，丹书先到浙江边。
学徒免隶夫征法，官品宁输户役钱。
愧死支离疑效报，不妨鼓筴乐天年。
耕图二十一首·插秧
楼璹（宋代）

晨雨麦秋润，午风槐夏凉。
谿南与谿北，啸歌插新秧。
抛掷不停手，左右无乱行。
我将教秧马，代劳民莫忘。
翠蛟亭
吴衍（宋代）

一峰擎天维，下有万斛水。
委蛇到涧壑，遇坎亦不止。
鸣鼍忽动地，涛怒生足底。
得非坤轴裂，惊视坐为起。
盆倾溅珠胎，鼎沸翻玉髓。
长蛟躩连卷，救首复救尾。
吾庐枕清浅，徒倚每自侈。
及兹睹奇观，目眩颡有泚。
便欲逃世纷，置身岩穴里。
蓬瀛渺溟渤，对面不遗咫。
嗟余闻道晚，今始忘仕已。
重来三十年，恍若游故里，
壮颜日凋瘁，浩志亦颓靡。
载歌蜀仙诗，此老元不死。
至今斯亭上，清风盈棐几。
观水必观澜，是中存妙理。
源泉何混混，有本故如此。
次东坡韵二首 其一
李纲（宋代）

地角潮来未五更，阴云解駮作霜晴。星河明润天容睟，风浪喧霜海气清。

粗见鲲鹏潜化理，岂无犬马恋轩声。远游不作乘桴计，虚号男儿过此生。
晚出青门望终南别业
钱起（唐代）

能清谢朓思，暂下承明庐。远山新水下，寒皋微雨馀。

更怜归鸟去，宛到卧龙居。笑指丛林上，闲云自卷舒。

宁心鸣凤日，却意钓璜初。处贵有馀兴，伊周位不如。
梅花集句 其十六
李龏（金朝）

茅屋萧然野水东，扫窗映竹见玲珑。城中桃李休相笑，岂待世间桃李风。
葛郎中挽辞二首 其一
王安石（宋代）

卷卷穗帷轻，空堂昼哭声。衣冠遗故物，杯案若平生。

白马有悲送，赤车非古行。低徊九原日，光景在铭旌。
题子昂重江叠嶂卷
沈周（明代）

王孙无运开英雄，聊写江山藏画中。
还从惨淡见旧物，似有涕泪含孤忠。
长篇禹贡与作稿，一图万里连提封。
张韩刘岳果何功，入关萧相将无同。
王孙本号松雪翁，能事错认营丘公。
丹青隐墨墨隐水，其妙贵淡不数浓。
萦滩曲濑导巴蜀，沓惸长峦连华嵩。
空濛野马轧云日，浩荡碧縠吹秋风。
王孙隔此不可从，水晶双阙金芙蓉。
招之千年或一出，黄鹤岂不思江东。
郭尉愿惇夫以琳上人书诗为示次韵
苏辙（宋代）

勉强冠裳四十余，同官早几亦山居。
朝来过我三竿日，袖有幽僧数纸书。
家信一廛何计反，官供五斗未应无。
闻渠秋后来相访，脱粟藜羹只自如。
次韵郎中弟见寄
李弥逊（宋代）

西林叶幄已藏鸦，若比蜗牛信可夸。
更约此君成莫逆，北窗高卧看纷华。
寒松
洪朋（宋代）

茅茨结构野云端，终有松筠贯岁寒。但使斧斤无斩伐，穿天出月不应难。
绕佛阁 北征将发，中实、叔由以连句词来，要余往湘真馆，不获改辙，谢之以词。同清真韵
程颂万（清代）

楚峰乍敛。云做暝色，寒逼江馆。沙际篷短。去魂只隔，湘天一层幔。

泪笺涨满。空被雁语，催得人远。羁梦宵惋。柁楼犹认，春边别君岸。

夕更何处，浦口蒲帆悬雨线。还忆背缸，赪痕匀粉面。

又绿破鸥汀，波迅如箭。语君重见。只镜里眉攒，烟恨撩乱。

问鹦廊，夜尊谁展。
孟甲孟乙好蓄古钱因示以诗
王十朋（宋代）

世人多好钱，今汝独好古。书中阅平准，壁上按图谱。

广拾汉五铢，远及周九府。惜哉生我家，此物罕曾睹。

百中时得一，喜笑见眉宇。所蓄虽不多，其志颇可取。

闾阎富家子，绕床堆阿堵。一字不识丁，碌碌何足数。

更宜移此力，典坟读三五。纵未到圣贤，定可过乃父。
题兰亭图
俞德邻（宋代）

昔上会稽探禹穴，曾留此地听潺湲。茂林脩竹今何在，叹息三原坱莽间。
金刚随机无尽颂·依法出生分第八
释印肃（宋代）

难齐四句功，五蕴未曾空。
半夜作天晓，不识日头红。
和杨公济钱塘西湖百题 其四十八 伏龙溅
郭祥正（宋代）

潭心有伏龙，急溜和云溅。头角何时成，愿借风雷便。
和人游嵩山十二题其六·玉女捣衣石
范仲淹（宋代）

但见岩前砧，谁闻月下杵。
金文与铁色，璨璨知千古。
试问捣衣仙，何如补天女。
鸳枕词 其四
伍瑞隆（明代）

芙蓉双颊镜中开，枕畔含情独未回。肯惜红颜把相赠，酷怜司马为多才。
城南泛舟三首 其二
刘敞（宋代）

不踏城南陌，从春及素秋。萧条非复昔，顾眄莽堪愁。

白露蒹葭老，清风兰杜幽。佯狂惊楚俗，应识棹夷犹。
题东皋诗卷
刘翼（宋代）

雪竹霜松不老身，尽教后进笑陈人。
相逢亦有吟诗客，谁似先生语意真。
州宅十二咏 景卢赠人面竹杖
王十朋（宋代）

奔走方嗟力不任，得公一杖直千金。竹能有面如人面，人亦虚心似竹心。

渡水只愁龙欲化，入山应与凤联吟。翰林虞部相酬赠，同舍交情复见今。
赠职方齐员外
宋庠（宋代）

霄极郎星护帝垣，出分鱼竹誇歌喧。
邮通五尺秦人道，吏拥双歌汉守轓。
粉闼荀香虚旧帐，铃斋渝舞釂清樽。
归来何处应严召，振鹭神庭铸马门。
蝉
张方平（宋代）

密槐遮急雨，疏柳带斜阳。缑岭馀音远，苏门清啸长。

附冠金翼薄，横鬓玉钗光。高洁自天禀，宁同蜂蝶狂。
念奴娇
郑域（宋代）

东陵美景，有轻烟和月，斜风吹雨。一体龙须随地转，不学松萝儿女。结就员青，收来掌握，犹带金盘露。拍浮金井，水花零乱飞舞。

谁信六月飘霜，破开落刃，散银丝金缕。冷碧凄香萦齿颊，洗我尘襟烦暑。杜老吟诗，已公留客，此兴无今古。安期非诞，世间有棘如许。
偈五十三首 其二
释克勤（宋代）

平旦清晨五月一，吹起少林无孔笛。十方沙界坦然平，大地山孔印印出。

二祖曾不往西天，达磨曾不到梁国。大家共贺太平歌，摩诃般若波罗蜜。
王应仲欲附张恭甫舟过湖南久不决今日忽闻遂
陈与义（宋代）

我身如孤云，随风堕湖边。
墙东木阴好，初识避世贤。
从来有名士，不用无名钱。
披君三迳草，分我一味禅。
胡为黄鹄举，忽上湖南船。
竟随文若去，聊伴元礼仙。
洞庭烟发渚，潇湘雨鸣川。
三老好看客，天高柁楼前。
子鱼独留滞，坐送管邴迁。
作诗相棹讴，寄恨余酸然。
郑北山之元孙扁其楼王适庄为书北山之英四字求跋为作诗
金履祥（宋代）

北山之高，屹屹南州。北山之英，尔公尔侯。

诞此郑公，维国之器。有伟其才，有奇其气。

不屑以洁，不震以强。权不离义，锻不柔刚。

戎始归疆，人喜公虑。谓戎未觉，亟固我圉。

既藩既宣，左秦右川。北仇方睦，西戎独严。

壮兹远猷，卓兹伟志。一时之英，而不大试。

高牙大纛，虎节铜符。东将宽民，乃公所馀。

相维权奸，公以才忌。濒死荒陲，非公所悸。

孰是叔季，而有斯人。孰是北山，而落其英。

嗟我思公，去之百岁。思莫见之，见其后裔。

维公之英，育多闻孙。尚继其志，而世其声。

亦有适庄，景尔家世。北山之英，表此大字。

北山之英，郑公之人。仰止攸同，矧其后昆。

吉甫作颂，勉尔闻孙。郑公是似，北山之英。
谢蒙泉方伯惠物
王渐逵（明代）

远传珍赐向岩居，风雨遥深拥弊庐。稚子扫云冲晓径，野人清盥折缄书。

幽怀阅世常怜癖，硕德如公自不迂。再拜峰头勤使者，白云瞻望更踟蹰。
西溪次韵九首 其四
刘跂（宋代）

渔人一竿老，粗粝半饥虚。岂有令钩直，惟应恨网疏。

有时脚不袜，自笑食无鱼。我自馀尊在，愁眉尔暂舒。
句
吴山（宋代）

外列千区民庶巷，中藏万载帝王家。
胆瓶梅为邵用珍赋
程敏政（明代）

雪后山窗读易时，胆瓶清晓见冰澌。老人坐悟先天理，无限春光在一枝。
鉴湖夜泛
李覯（宋代）

明月到樽前，拿舟古岸边。
乱山斜入雾，远水倒垂天。
酒气薰龙戏，歌声弄鹤眠。
回头嗤李郭，此外更无仙。
再次前韵寄杨德逢
王安石（宋代）

一雨洗炎蒸，旷然心志适。
如输浮幢海，灭火十八隔。
俯观风水涌，仰视电云坼。
知公开霁後，过我言不食。
翻愁陂路长，泥淖困臧获。
明明吾有怀，如日照东壁。
莫逢田父归，倚杖问消息。
渠来那得度，南荡今已白。
赠郭五星若水叔清二首
王迈（宋代）

双阙云仍山泽儒，步占小技岂其徒。
家传要眇先天学，腹有荧煌列宿营图。
南海编书欷工宝，西山一序护身符。
二贤出处关天运，曾把流年细算无。
题王起宗小横披水墨作工密势
方回（元代）

秋光一片冷于冰，山寺云深隐几僧。
画出江村太平意，渔樵无事岁丰登。
依韵和王不疑少卿招饮
邵雍（宋代）

经难忆浮丘，吾乡足胜游。
风前惊白发，雨后喜新秋。
仕官情虽薄，登临兴未休。
人间浪忧事，都不到心头。
石桥
李复圭（宋代）

石梁嵲屼据山流，异迹尝闻记道猷。
五百真如谁化灭，三千色界妄探求。
灯龛焰古长年在，茗盏花浓继日浮。
静境少留尘虑息，松风萧飒又惊秋。
送曾季永赴道州永明尉三首
赵蕃（宋代）

西昌阀阅推曾氏，夫子家居仍旧溪。
我政结亭临水际，君行谁与共攀跻。
不寐
李舜臣（明代）

夜气凉如水，羁心耿似星。风鸣应落树，月上欲侵棂。

去住身皆拙，迟回计不停。明朝从季主，试向卦中听。
渡淮
许景衡（宋代）

我观淮之源，东行已千里。扁舟一日下长淮，似与故人相见喜。

不知渡越几涧谷，清澈尚尔无泥滓。澹然端肯与我俱，试问故人能有几。

荡云沃日穷眼界，茫茫直与天相似。万艘络绎鼓风蒲，翳翳尘飞明镜里。

况闻水伯时恶剧，雷击风掀浪山起。岂知生处极幽深，清浅涓涓一泓尔。

吾闻古来养心者，扩而充之亦如此。自惭学问太迂疏，十载不离蛙井底。

潢污断港何足道，所得未能充口耳。忽惊浩浩东倾海，会令百川皆绕指。

君看厚地一撮土，本来也是无多子。人间万事须自强，嗟我蹉跎今老矣。
送胡吏部
高斯得（宋代）

枌榆阴里植甘棠，民坐春风吏履霜。治粟久持肤使节，握兰归喷望郎香。

去思应共湘江永，来谂谁云周道长。拖玉腰金君不羡，令名姱节看流芳。
乙亥留故乡自寿
刘诜（元代）

七十古稀今已迫，回头一一记儿时。三生我岂后商隐，四海今无半子期。

盏斝有情聊畅适，文章无用祇娱嬉。旁人莫比耆英辈，但好商山学采芝。
怀舍侄天亮
梁可澜（明代）

竹林诸子日徜徉，别后何人对尔狂。报国芙蓉藏宝匣，登山瑶草满诗囊。

四君门下无高士，五柳窗前有上皇。文事更能兼武备，中原谁荐杜当阳。
梅花七绝
陈师道（宋代）

任教雪压色终胜，郤要风严香更闻。
江雨细时青子熟，闻名犹救渴将军。
感事
陆游（宋代）

陋巷何须叹一瓢，朱门能守亦寥寥。
衲衣先世曾调鼎，野褐家声本珥貂。
若悟死生均露电，未应富贵胜渔樵。
千年回首俱陈迹，不向杯中何处消？
书事
晁说之（宋代）

先生不饮而常醉，醉倒四海支狂流。
不烦高士倾佳酿，要使鱼龙同我愁。
悼离赠妹诗二首 一
左思（魏晋）

郁郁岱青。
海渎所经。
阴精神灵。
为祥为祯。
峨峨令妹。
应期挺生。
如兰之秀。
如芝之荣。
总角岐嶷。
龆龀夙成。
比德古烈。
异世同声。
厥德伊何。
塞渊其虑。
厥声伊何。
日新其誉。
幽思泉涌。
乃诗乃赋。
飞翰云浮。
摛藻星布。
光曜邦族。
名驰时路。
翼翼羣媛。
是瞻是慕。
匪惟见慕。
善诱善导。
斟酌诸姬。
言成典诰。
匪唯辞章。
多才多巧。
黼黻文绣。
几微要妙。
积德弥高。
用心弥奥。
伊我之闇。
晞妹之曜。
惟我惟妹。
寔惟同生。
早丧先妣。
恩百常情。
女子有行。
实远父兄。
骨肉之思。
固有归宁。
何悟离拆。
隔以天庭。
自我不见。
于今二龄。
岂唯二龄。
相见未克。
虽同京宇。
殊邈异国。
越鸟巢南。
胡马仰北。
自然之恋。
禽兽罔革。
仰瞻参商。
沉忧内塞。
何以抒怀。
告情翰墨。
临石步港
徐铉（宋代）

埼岸堕萦带，微风起细涟。绿阴三月后，倒影乱峰前。

吹浪游鳞小，黏苔碎石圆。会将腰下组，换取钓鱼船。
屏居
释文珦（宋代）

吾生本疎庸，不作尘间梦。
屏居万山中，野性颇自纵。
消摇鹰脱鞲，萧散马释鞚。
天寒放麋入，春燠闻鸟哢。
斸药时荷锄，灌圃晨抱翁。
薇生富采撷，橘熟断包贡。
乔松已巢鹤，瘦笔待鸣凤。
回首视世人，真若螘一閧。
投李息斋父子 其三
陈樵（元代）

籍甚佳公子，风流绝代无。山中书扇帖，江左折枝图。

名世元晖画，传家大令书。登坛如肯授，端欲曳长裾。
感秋六首
郑獬（宋代）

短松青铁干，童童三尺馀。
花实少姿媚，独与寒心俱。
暴霜时侵凌，奋怒张雄须。
长楸拥肿材，旁荫可容车。
秋风一夕来，解剥惟朽株。
物性在坚柔，何必长短殊。
楸叶已泥滓，松干犹青肤。
无烦问高下，且辨荣与枯。
逍遥咏
宋太宗（宋代）

岂将容易话长生，辛苦徒劳业未精。
安肯便教贪上得，先须礼让后纯诚。
绛霄音旨人难解，白雪消停竖有横。
象外仙山诸境趣，若非修炼蹑三清。
赠汪信民之子如愚
吕本中（宋代）

四海同门一信民，近淮来往七经春。生平坎壈不如意，死去声名多误人。

漫以文章付儿子，略无毫发仰交亲。请君但自传家学，陋巷箪瓢莫道贫。
三月
韩偓（唐代）

辛夷才谢小桃发，蹋青过后寒食前。
四时最好是三月，一去不回唯少年。
吴国地遥江接海，汉陵魂断草连天。
新愁旧恨真无奈，须就邻家瓮底眠。
次韵前人和许少卿见怀三首 其三
赵抃（宋代）

我守全吴公越东，宪台千里寄清风。何时共作同年会，烂饮狂歌三醉翁。
悼亡二十五首 其二十
江源（明代）

旧事凄凉不可听，相思一座鬓星星。

窗残夜月人何处，银烛秋光冷画屏。
赠赵公
张说（唐代）

湘东股肱守，心与帝乡期。舟楫中途蹇，风波复来思。

嘉我常联中，金貂侍玉墀。迹参前马圣，名缀鬻熊师。

寒暑一何速，山川远间之。宁知洞庭上，独得平生时。

精意微绝简，从权讨妙棋。林壑为予请，纷霭发华滋。

流赏忽已散，惊帆杳难追。送君在南浦，侘傺投此词。
寿王一如先生七十，即次其自寿诗韵二首 其二
袁缉熙（清代）

讲幄蒸成一室春，彭宣弱冠识经神。散材自问空山老，成器欣经大匠新。

两袖清风盟晚节，一轮明月證前身。香山会集瑶章富，愧我巴吟意莫伸。
送萧处士游黔南
白居易（唐代）

能文好饮老萧郎，身似浮云鬓似霜。
生计抛来诗是业，家园忘似酒为乡。
江从巴峡初成字，猿过巫阳始断肠。
不醉黔中争去得，磨围山月正苍苍。
数日不登蜀阜梅盛开二首
钱时（宋代）

一自梅边惹著春，山川草木顿精神。
晚来风起香无际，认得香根有几人。
梦回
舒岳祥（宋代）

月上芙蓉浦，船依杜若洲。
岁行人冉冉，川永梦悠悠。
天地回青眼，江山养白头。
老生如朽木，安识有悲秋。
欧阳伯和仲纯挽词二首 其一
苏辙（宋代）

之人虽蚤病，对客每清言。不信疾为累，要称学有原。

籧篨视名器，果遁指乾坤。长短何须问，传家已抱孙。
青玉案 其七
张元干（宋代）

平生百绕垂虹路。看万顷、翻云去。山澹夕晖帆影度。

菱歌风断，袜罗尘散，总是关情处。

少年陈迹今迟暮。走笔犹能醉时句。花底自成心暗许。

旧家春事，觉来客恨，分付疏篷雨。
将至海丰
刘克庄（宋代）

渔盐旧俗惯恬熙，兵火新民脱乱离。
石路树阴三十里，今犹仿佛太平时。
送管山人之临清 其二
孙继皋（明代）

客久复行役，将因慰所亲。燕齐俱异路，冰雪未归人。

水涸鱼龙苦，江寒豺虎新。贱贫何足问，君自慎风尘。
段太尉逸事状
柳宗元（唐代）

太尉始为泾州刺史时，汾阳王以副元帅居蒲。王子晞为尚书，领行营节度使，寓军邠州，纵士卒无赖。邠人偷嗜暴恶者，卒以货窜名军伍中，则肆志，吏不得问。日群行丐取于市，不嗛，辄奋击折人手足，椎釜鬲瓮盎盈道上，袒臂徐去，至撞杀孕妇人。邠宁节度使白孝德以王故，戚不敢言。

太尉自州以状白府，愿计事。至则曰：“天子以生人付公理，公见人被暴害，因恬然。且大乱，若何？”孝德曰：“愿奉教。”太尉曰：“某为泾州，甚适，少事；今不忍人无寇暴死，以乱天子边事。公诚以都虞候命某者，能为公已乱，使公之人不得害。”孝德曰：“幸甚！”如太尉请。

既署一月，晞军士十七人入市取酒，又以刃刺酒翁，坏酿器，酒流沟中。太尉列卒取十七人，皆断头注槊上，植市门外。晞一营大噪，尽甲。孝德震恐，召太尉曰：“将奈何？”太尉曰：“无伤也！请辞于军。”孝德使数十人从太尉，太尉尽辞去。解佩刀，选老躄者一人持马，至晞门下。甲者出，太尉笑且入曰：“杀一老卒，何甲也？吾戴吾头来矣！”甲者愕。因谕曰：“尚书固负若属耶？副元帅固负若属耶？奈何欲以乱败郭氏？为白尚书，出听我言。”晞出见太尉。太尉曰：“副元帅勋塞天地，当务始终。今尚书恣卒为暴，暴且乱，乱天子边，欲谁归罪？罪且及副元帅。今邠人恶子弟以货窜名军籍中，杀害人，如是不止，几日不大乱？大乱由尚书出，人皆曰尚书倚副元帅，不戢士。然则郭氏功名，其与存者几何？”

言未毕，晞再拜曰：“公幸教晞以道，恩甚大，愿奉军以从。”顾叱左右曰：“皆解甲散还火伍中，敢哗者死！”太尉曰：“吾未晡食，请假设草具。”既食，曰：“吾疾作，愿留宿门下。”命持马者去，旦日来。遂卧军中。晞不解衣，戒候卒击柝卫太尉。旦，俱至孝德所，谢不能，请改过。邠州由是无祸。

先是，太尉在泾州为营田官。泾大将焦令谌取人田，自占数十顷，给与农，曰：“且熟，归我半。”是岁大旱，野无草，农以告谌。谌曰：“我知入数而已，不知旱也。”督责益急，农且饥死，无以偿，即告太尉。太尉判状辞甚巽，使人求谕谌。谌盛怒，召农者曰：“我畏段某耶？何敢言我！”取判铺背上，以大杖击二十，垂死，舆来庭中。太尉大泣曰：“乃我困汝！”即自取水洗去血，裂裳衣疮，手注善药，旦夕自哺农者，然后食。取骑马卖，市谷代偿，使勿知。

淮西寓军帅尹少荣，刚直士也。入见谌，大骂曰：“汝诚人耶？泾州野如赭，人且饥死；而必得谷，又用大杖击无罪者。段公，仁信大人也，而汝不知敬。今段公唯一马，贱卖市谷入汝，汝又取不耻。凡为人傲天灾、犯大人、击无罪者，又取仁者谷，使主人出无马，汝将何以视天地，尚不愧奴隶耶！”谌虽暴抗，然闻言则大愧流汗，不能食，曰：“吾终不可以见段公！”一夕，自恨死。

及太尉自泾州以司农征，戒其族：“过岐，朱泚幸致货币，慎勿纳。”及过，泚固致大绫三百匹。太尉婿韦晤坚拒，不得命。至都，太尉怒曰：“果不用吾言！”晤谢曰：“处贱无以拒也。”太尉曰：“然终不以在吾第。”以如司农治事堂，栖之梁木上。泚反，太尉终，吏以告泚，泚取视，其故封识具存。

太尉逸事如右。元和九年月日，永州司马员外置同正员柳宗元谨上史馆。

今之称太尉大节者出入，以为武人一时奋不虑死，以取名天下，不知太尉之所立如是。宗元尝出入岐周邠斄间，过真定，北上马岭，历亭障堡戍，窃好问老校退卒，能言其事。太尉为人姁姁，常低首拱手行步，言气卑弱，未尝以色待物；人视之，儒者也。遇不可，必达其志，决非偶然者。会州刺史崔公来，言信行直，备得太尉遗事，覆校无疑，或恐尚逸坠，未集太史氏，敢以状私于执事。谨状。
泛舟呈元质照老 其二
李流谦（宋代）

落日清江阔，临流一慨然。断鸿烟际渚，雌霓雨馀天。

照海珠成市，骑鲸客是仙。轻风借帆力，送我玉妃前。
次韵湖南张运判会春园新亭之什
华镇（宋代）

落落长松满古园，沈沈碧水侵新轩。于今人物情虽别，平昔池台迹未昏。

身外无尘红入座，眼前有酒绿盈樽。更将好乐无荒意，深入无生不二门。
弇园杂咏四十三首 其十七 青虹梁
王世贞（明代）

青虹下饮水，徘徊不能去。为我作石梁，遂得天台路。
挽赵止善
牟巘五（宋代）

自处若素士，不知为贵游。
多闻每是正，寡欲更清修。
方借望郎重，已深宗国忧。
嗟哉事竟尔，乔木委林丘。
杏花
韩愈（唐代）

居邻北郭古寺空，杏花两株能白红。
曲江满园不可到，看此宁白雨与风。
二年流窜出岭外，所见草木多异同。
冬寒不严地恒泄，阳气发乱无全功。
浮花浪蕊镇长有，才开还落瘴雾中。
山榴踯躅少意思，照耀黄紫徒为丛。
鹧鸪钩輈猿叫歇，杳杳深谷攒青枫。
岂如此树一来玩，若在京国情何穷。
今旦胡为忽惆怅，万片飘泊随西东。
明年更发应更好，道人莫忘邻家翁。
次韵戴文举陈季陵见索故稿
周紫芝（宋代）

短兵无力可交绥，强敌当前敢出奇。况我龙钟临老日，值君三出少年时。

拟将冲雪骑驴句，换取看花走马诗。病思谁能更搜索，但拳双臂作支颐。
赠王居士
王安石（宋代）

武林王居士，与子俱学佛。
以财供佛事，不自费一物。
善恶吟
邵雍（宋代）

人善不趋，已恶不除。
谓之知道，不亦难乎。
答惇上人七首 其一
饶节（宋代）

平生跌荡坐穷诗，今日论诗似旧时。第一义中无适莫，为君重赋楚人辞。
雨後独登舍北山顶
杨万里（宋代）

山下生愁热不除，山头小立气全苏。
自缘著脚高低别，万岳清风岂是无。
题紫霄观
王向（宋代）

薜萝萦拂道巘斜，高入层霄残紫霞。地长杉篁环羽盖，风兼箫鼓落仙家。

危峰自照当岩月，绝壁堪通上汉槎。人世不知真迹好，只寻流水访残花。
丹阳访石曼卿墓
秦缃业（清代）

抔土云阳驿外存，我来招得酒人魂。谭兵慷慨升平日，骂坐猖人卿相门。

赠麦已成千古义，赐绯徒感一时恩。蓉城仙骨今应蜕，空欲停帆酹此樽。
咏蝉
陆蒙老（宋代）

绿荫深处汝行藏，风露从来是稻粱。
莫倚高枝纵繁响，也宜回首顾螳螂。
秋日郊行有感
徐元梦（清代）

偶因寻客去，骑马出青门。落日衔千树，寒流抱一村。

田家收黍稷，场圃散鸡豚。父老惊心目，将军猎骑繁。
游江令旧宅
许浑（唐代）

身没南朝宅已荒，邑人犹赏旧风光。芹根生叶石池浅，

桐树落花金井香。带暖山蜂巢画阁，欲阴溪燕集书堂。

闲愁此地更西望，潮浸台城春草长。
挽蔡
朱熹（宋代）

畴昔相逢地，知君意矫强。旋闻将使指，劲节动朝行。

方为人材喜，相期事业长。知何遽不淑，未及鬓毛苍。
僦庐僻远因畜鸣鸡为入谒之候岁久驯狎其信如
宋庠（宋代）

唳鹤啼乌隔斗城，喈喈辛苦报朝缨。
僦庐不识端门漏，长愧东窗第一声。
念奴娇 其一 梅影
赵长卿（宋代）

银蟾光满，弄馀辉、冷浸江梅无力。缓引柔条浮素蕊，横在闲窗力壁。

染纸挥毫，粉涂墨晕，不似今端的。天然造化，别是一般，清瘦踪迹。

今夜翠葆堂深，梦回风定，因月才相识。先自离愁，那更被、晓角残更催逼。

曙色将分，轻阴移尽，过眼难寻觅。江南图上，画工应为描得。
秋怀二首
刘宰（宋代）

翠幄迎霜半染红，高林风过杂笙钟。
澄光万顷天无滓，留与义和驾六龙。
偈颂四十一首
释慧晖（宋代）

寒凉彻骨时，通身难去处。
其间有眼在，新丰一曲子。
馆中新蝉
钱惟演（宋代）

冉冉光风泛紫兰，新声含怨日新残。
自怜伴雀成团扇，谁许迎新集武冠。
委蜕亭皋随木叶，飞緌云表拂仙盘。
青葱玉树连金爵，不觉醯鸡竞羽翰。
早春友人访别南归
李洞（唐代）

南归来取别，穷巷坐青苔。一盏薄醨酒，数枝零落梅。

潮生楚驿闭，星在越楼开。明日望君处，前临风月台。
和河南杨少尹奉陪薛司空石笋诗
许浑（唐代）

暖溪寒井碧岩前，谢傅宾朋盛绮筵。云断石峰高并笋，

日临山势远开莲。闲留幢节低春水，醉拥笙歌出暮烟。

闻道诗成归已夕，柳风花露月初圆。
和阮亭《秋柳》诗原韵 其四
冒襄（清代）

台城隋苑总相怜，忆昔萦堤并拂烟。金屋流萤俱寂寞，玉关羁雁苦缠绵。

十围种就知何代，千缕垂时已隔年。最恨健儿偏欲折，凉秋闻道又临边。
高邮即事二首 其二
米芾（宋代）

华胥台上欲临风，万籁无声雾郁空。南北二龙乘障起，威音烂色正争雄。
二月六日虏兵犯历阳方出师客自吴江来有寄声道湖山之适趣其归者慨然写怀
叶梦得（宋代）

松江浪静如镜平，菰蒲长春秋水生。晴沙回雁久未到，坐想白水增眼明。

五年辜负钓船约，故人疑我真逃盟。岂知尘缨不易濯，正想沧浪之水清。

朝来铁马暗江北，中流叠鼓云涛倾。楼船十万下采石，旗纛灭没天戈横。

书生事业今乃尔，授钺孰敢辞专征。岂无传檄走飞骑，漫复长啸登高城。

文思天子民父母，大度未忍鏖奇兵。澶渊一矢安五世，明日傥或传诸营。
招隐桥
夏敬颜（清代）

丛桂小山发，言寻烟水遥。何人此肥遁，岩月若为招。

松暝入归鸟，云深出暮樵。似闻猿鹤怨，萝径晚萧萧。
答崔十八见寄
白居易（唐代）

明朝欲见琴尊伴，洗拭金杯拂玉徽。君乞曹州刺史替，

我抛刑部侍郎归。倚疮老马收蹄立，避箭高鸿尽翅飞。

岂料洛阳风月夜，故人垂老得相依。
即事 其一
阿克敦（清代）

宏济院边催晓发，慕华馆外驻征镳。鸳班排立虔瞻拜，五色天书下绛霄。
小桃源
赵希迈（宋代）

乱崖悬怪木，地胜绝纤尘。
曾有升仙者，宁无避世人。
湍流因过雨，啼鸟但如春。
谁种桃千树，荒碑记不真。
宁远道中
戴亨（清代）

征轺超崱屴，落叶照沙尘。石险频惊马，山空偶见人。

鸣鸿哀旷野，荒草白深春。此际逢歧路，凭谁一问津。
和伯氏韵赠王元明元明旧亲予叔行也今死於贼
王洋（宋代）

野树霏烟不傍城，还知高士欲逃名。
倦投芒屦春随处，笑起孤逃潮又生。
曾宿客来门不掩，无心人住鸟忘情。
郊原盛事知多少，出郭当朝共眼明。
夜意
钱惟演（宋代）

漏浅风微夜未胜，雨云无迹火云凝。
簟铺寒水频移枕，帐卷轻烟更背灯。
沃顶几思金掌露，涤烦谁借玉壶冰。
兰台知有披襟处，宋玉多才独自登。
和正思赠别
程洵（宋代）

同途欣得友，欲别惜分襟。去路无多远，离觞不厌深。

游鳞寻旧壑，倦翼带归音。有底凄凉甚，风霜搅客心。
题金山寺
孙鲂（唐代）

万古波心寺，金山名目新。天多剩得月，地少不生尘。

过橹妨僧定，惊涛溅佛身。谁言张处士，题后更无人。
云际寺前山顶却望幡竿鹧鸪诸山二首 其二
杨万里（宋代）

远近青山列画屏，近山浓抹远山轻。高屏已出低屏外，更有孤峰出一层。
和宋英叟二首
何梦桂（宋代）

不堪血泪望长陵，回首松楸又几春。
荒垅牛眠何处是，古经狐首伪邪真。
固知迁墓疑非礼，幸有周棺可芘身。
若向防丘逢孔父，尚遗马鬣诏今人。
怀匡阜
齐己（唐代）

荆州连岁滞游方，拄杖尘封六尺光。洗面有香思石溜，

冥心无挠忆山床。闲机但愧时机速，静论须惭世论长。

昨夜分明梦归去，薜萝幽径绕禅房。
开元天宝杂咏 玉有太平字
萧立之（宋代）

瑞玉天开此日奇，分明中有篆文题。翠华不作西南幸，肯信渔阳有鼓鼙。
寄刘孝叔
苏轼（宋代）

君王有意诛骄虏，椎破铜山铸铜虎。
联翩三十七将军，走马西铜各开府。
南山伐木作车轴，东海取鼍漫战鼓。
汗流奔走谁敢后，恐乏军兴污质斧。
保甲连村团未遍，方田讼牒纷如雨。
尔铜手实降新书，抉剔根株穷脉缕。
诏书恻怛信深厚，吏能浅薄空劳苦。
平生学问止流俗，众里笙竽谁比数。
忽令独奏凤将雏，仓卒欲吹那得谱。
况复连年苦饥馑，剥啮草木啖泥土。
今年雨雪颇应时，又报蝗虫生翅股。
忧铜洗盏欲强醉，寂寞虚斋卧空甒。
公厨十日不生烟，更望红裙踏筵舞。
故人屡寄山中信，只有当归无别语。
方将雀鼠偷太仓，未肯衣冠挂神武。
吴兴丈人真得道，平日立朝非小补。
自从四方冠盖闹，归作二浙湖山主。
高踪已自杂渔钓，大隐何曾弃簪组。
去年相从殊未足，问道已许谈其粗。
逝将弃官往卒业，俗缘未尽那得睹。
公家只在霅溪上，上有白云如白羽。
应怜进退苦皇皇，更把安心教初祖。
送蒲霖中舍致仕归阆中
文同（宋代）

急趋长拜倦劳劳，自笑风埃满绿袍。
官味十年如水薄，归心一绿共云高。
毫釐已悟蜗争角，文彩须知凤得毛。
且喜还家收拾在，锦屏山下旧东皋。
燕巢军幕
宋之问（唐代）

非关怜翠幕，不是厌朱楼。故来呈燕颔，报道欲封侯。
黄河大风商舶阻绝姜计部仲文遣人觅舟载余一夕遂抵淮上因得口号六首却寄 其三
胡应麟（明代）

四月桃花水，归帆处处看。南风薄暮起，停棹向新安。
句
孟宾于（唐代）

吾祖并州隔万山，吾家多难谪郴连。
中秋宿瀼溪驿
王十朋（宋代）

半月游庐阜，中秋宿瀼溪。祠寻元子隐，树认赤乌栖。

坐待云开月，行愁雨作泥。鄱人应话我，身在九江西。
江城子·梦随瘦马渡晨烟
魏了翁（宋代）

梦随瘦马渡晨烟。月犹弦。稻初眠。宇宙平宽，著我一人闲。梦破眠杷香满袂，应唤我，驻行鞯。王氏之门眠杷花正开。雁声砧杵落晴川。抚流年。叹区缘。随世功名，未信果谁贤。目断孤云东北角，离复合，断还连。
次韵玉堂卢蒲江省中木犀
释居简（宋代）

一种分蟾各自知，人间不似省中枝。繁英尽委开仍好，幽馥先来去又迟。

雨后莫忘秋晓步，风鲜曾约夜凉吹。小山纵有淮南赋，可是蓬山欠景差。
春日田园杂兴十首 其三
陈舜道（明代）

春来非是爱吟诗，诗是田园饮兴时。草酌乍舒情眊氉，花生陡觉眼迷离。

才呼枌社人同醉，又问杏村家有谁。长日作劳无不得，春来非是爱吟诗。
贺新郎
吴泳（宋代）

碧嶂青红路。近重阳、不寒不暖，不风不雨。杜宇花残银杏过，犹有秋英未吐。但日对、南山延伫。碧落仙人骑赤鲤，渺风烟、不上瞿塘去。来伴我，宛陵住。
西风画角高堂暮。炙银灯、疏帘影里，笑呼儿女。爷作嘉兴新太守，囝拜鹗书天府。况哥共、白头相聚。天分从来锺至乐，更谁思、野鸭鸳鸯语。提大斗，酌寒露。
和人闻雁二首
王珪（宋代）

塞长霜草白，天阔夜云愁。
影过空江月，声来别枕秋。
乡音何处吒，客恨几时休。
况有冥飞志，无为弋者求。
陇头水送别
储光羲（唐代）

相送陇山头，东西陇水流。
从来心胆盛，今日为君愁。
暗雪迷征路，寒云隐戍楼。
唯馀旌旆影，相逐去悠悠。
铜陵执热书怀十首，时苦旱 其十
邓云霄（明代）

新茶烹顾渚，寒簟展湘波。睡破一床月，清消午夜魔。

暑深秋气近，帘静砌虫多。节序催乡思，临风发浩歌。
王丞相生辰
喻良能（宋代）

金华千仞摩穹苍，双溪迢迢碧流长。
清淑之气从风翔，霜缣雾縠不足当。
真贤挺生金玉相，上撷屈艳薰班香。
畴昔视草居明光，鸿文大册压常杨。
既升紫枢兵气扬，运筹决胜如子房。
鸿钧一气转混茫，相吉崇璟何足方。
直与夔龙为雁行，烟火万里俱耕桑。
冠带百蛮走梯航，玉皇案前勤赞襄。
坐令我宋如虞唐，中书事业殊未央。
二十四考嗤汾阳，北堂西母寿而康。
荣封大国富井疆，锦衣命服粲煌煌。
麻姑一半鬓未霜，亭亭玉树阶兰芳。
徽献凝操书道昌，向来王谢今只王。
十倍江左浩莫量，四海同词祝寿觞。
愿公寿比赤松强，永作一柱扶明堂。
题罗小川青山白云图为四明倪仲权赋
乃贤（元代）

山上晴云似白衣，溪头竹树绿阴围。野桥日落行人倦，茅屋春阴燕子飞。

漉酒屡招邻舍饮，放歌还趁钓船归。客窗看画空愁绝，便欲移家入翠微。
素翁宿我山堂晨起奉呈二首 其一
邵宝（明代）

堂成忽枉司空驾，坐倚斜阳对海天。近处自便泉与石，静中真爱日如年。

多情欲下南归榻，有梦还随北去船。迤逦到京春已暮，薰风歌里和虞弦。
次韵晁无斁与叶少蕴重开西湖唱酬之诗 其二
苏过（宋代）

危构飞空旧奂轮，澄光爽气压城闉。下临曲水山阴禊，不障西风庾亮尘。

谩拟江南入图画，只凭诗匠扫芜堙。少陵有句真堪咏，翠竹江村月色新。
雪山歌
周光镐（明代）

雪山西来，横亘天南几千里。排云划雾，直控穹窿而特起。

金沙西流赤日晖，山中之雪常齿齿。忆昔提兵九月秋，雪风泠泠洞壑幽。

今来筑垒当长夏，旧雪崚嶒新雪下。朝看剑锷倚青苍，暮落芙蓉片片霜。

疑是昆仑浮玉海，直愁花雨下天荒。昨夜营头风瑟瑟，晓起嶙峋散空碧。

三军寒色满弓韬，大将霜威攒列戟。虎牙门傍雪山低，越𡼕之水背城飞。

羽檄遥来邛塞北，旌旗直度索撞西。百折千盘冰路滑，崖崩石碎马蹄脱。

偏裨握槊惨不骄，壮士定力冻欲缺。阴风杀气连宵起，山后山前半营垒。

九姓青羌随汉麾，六州番部俱南徙。山头有海云是蛟龙宫，千寻百尺神物潜其中。

伐鼓㧿金蛟子怒，飘风吹雹飞晴空。当年汉帝思汗血，西极流沙通使节。

昆明渥水产神驹，苜蓿蒲梢归汉阙。于今有道服群夷，不是唐蒙建节时。

我欲扫尽雪山砻片石，勒铭永照西南陲。
居泉南和江给事二首
曹勋（宋代）

年来意绪奈愁何，逢着清樽不厌多。
闻道公余白莲社，可能疏懒许相过。
句
孙内翰（宋代）

那更廉织雨，谩道玉为堂。
阳城
徐钧（宋代）

裂麻已沮延龄相，抗疏能全陆贽生。
为国重轻关一语，谁云七载噤无声。
山花有所谓绕茧漆者盖缲丝藉此以取头耳
赵蕃（宋代）

树树山矾落，枝枝绕茧开。论香宁敢辈，取用实能皆。

白屋珍姚魏，朱门贱草莱。勿嫌卑薄域，解产栋梁才。
春浦 其二
韩淲（宋代）

绿叶阴阴啼杜鹃，人家春浦野泉边。东风不忍群芳歇，犹有残红堕酒船。
程子山侍讲自靖州贬所归相会于武陵怪余颜鬓未改作四绝句示之 其四
王庭圭（宋代）

莫把莲花比六郎，六郎元自不禁霜。君看磥砢松千尺，高节参天孰可方。
折桂令·长江浩浩西来
赵禹圭（元代）

长江浩浩西来，水面云山，山上楼台。山水相连，楼台相对，天与楼排。诗句就云山动色，酒杯倾天地忘怀。醉眼睁开，遥望蓬莱，一半儿云遮，一半儿烟霾。
下第上薛侍郎
李端（唐代）

蓬荜春风起，开帘却自悲。如何飘梗处，又到采兰时。

明镜方重照，微诚寄一辞。家贫求禄早，身贱报恩迟。

幸得皮存矣，须劳翼长之。铭肌非厚答，肉骨是前期。

纵觉新人好，宁忘旧主疑。终惭太丘道，不为小生私。
晋武帝
邓林（宋代）

秋风铜爵曲池平，吴主宫娃满掖庭。
凭仗皇孙聪慧早，不知祸在夕阳亭。
蝶恋花
吕胜己（宋代）

眼约心期常未足。邂逅今朝，暂得论心曲。忽堕鲛珠红簌簌。双眸翦水明如烛。

可恨匆匆归去速。去去行云，望断凄心目。何似当初情未熟。免教添得愁千斛。
绝句四首
姚宽（宋代）

一雨一风花欲零，在官在私蛙乱鸣。
留春秋系金鸦脚，日日日斜楼上情。
题山光亭
韩淲（宋代）

晚春天气绿园林，小上危亭酒未深。紫燕归来知倦翼，黄鹂飞去有清音。

水烟望望山明灭，风雨时时景晦阴。莫问痴儿了官事，尊前容我短长吟。
题钓台
曹勋（宋代）

遐想先生后世名，常如山水四时青。
因知功业成何事，归美惟消犹帝星。
游景德寺贻黄文中
郭奎（元代）

此地登临惯，伤心万里思。江云愁北望，越树指南陲。

古寺开元迹，长廊景德碑。每因黄叔度，日暮醉归迟。
用前韵答彪讲书
王炎（宋代）

薄游城南园，堕睫衣袂湿。
斯人既骑箕，有客犹鼓瑟。
凛然气如生，可使懦夫立。
当时道义交，彪子居其一。
尝试问所疑，倾倒无吝惜。
逝者不可作，往访杖屦迹。
欲返更徘徊，远岫邀日入，
缅怀经世心，伐辐置河侧。
立朝道不容，忧国意难释。
敢负门下知，晨夕自警策。
为潘仲晕题定使君所赠马郎中画鹤
刘永之（明代）

郎中画鹤称第一，江海十年多见之。兰皋明月照独舞，雪影参差风倒吹。

沧江玄圃三山上，琪树金芝日应长。万里怀归惜羽毛，中宵怨别流孤响。

通泉素壁久漂零，忽见新图百感并。华亭旧叹伤心切，赤壁扁舟入梦惊。

绿锦池边饲秋雨，骠骑多情每同赋。相思欲报故人知，为传一札东飞去。
颂古四十八首 其二十四
释慧开（宋代）

不露风骨句，未语先分付。进步口喃喃，知君大罔措。
连日顺风
晁补之（宋代）

昔日肩吾上国行，鱼龙黑浪自堪惊。
我今憔悴西风稳，却是江神不世情。
春词
毛滂（宋代）

仙桃欲拂朝真脸，禁柳忙催望幸眉。
不会君王春思别，杏花菖叶在农时。
过秭归
王十朋（宋代）

晚日寒天过秭归，江山点点上愁眉。况经宋玉悲秋处，不独秋悲冬亦悲。
题吏隐轩
李纲（宋代）

纷纷吏事何时已，随扫随生畏首尾。那知动静不相关，安用杜门并洗耳。

曾侯作轩治丞事，雁鹜成行亦衣紫。偷閒扫溉哦其间，壁记当须倩韩子。

榜之吏隐名者谁，梁溪拙翁前柱史。萧然一室自可人，况有明窗兼净几。

隐中涵养得佳趣，致远自应从兄起。王良伯乐世岂无，騕袅骅骝日千里。
丘民部谦之招游崇善寺得湖字
黎民表（明代）

远近皆消意，清游自不孤。尘途淹岁月，客思渺江湖。

丽句裁芳蕙，清斋供野蒲。一龛饶水竹，端合老潜夫。
送方蒙中赴辟二首
刘克庄（宋代）

谁云逢掖不知兵，一士居然击重轻。
往昔下愚融铁鏁，即今上重倚金城。
可怜蒋子开三迳，又被乌公夺二生。
旋作凯歌驰露布，残年犹拟看升平。
偈公六十五首
释咸杰（宋代）

虚空可量风可系，无能尽说佛功德。
佛功德海既难量，吾君圣寿亦如是。
洞庭湖
凌义渠（明代）

瞿然駴顾心靡止，以目追目晶光起。未信长天散作烟，独愁大光消成水。

日月停轮迟不飞，委堕中流流无已。淘泻世界入玻璃，表里通明八百里。

雁影鸥群岂易留，白蘋红蓼将何倚。百灵出入闪物象，晓暮阴晴尽波诡。

含嚬孰辨古黄陵，廓落孤怀乃如此。
游范公泉
毕自严（明代）

春日探奇胜，晴峦入望来。翠屏千丈列，石窦一泓开。

促坐争长技，分曹命巨杯。山灵应自喜，桃李映莓苔。
题韩伯直顺斋
葛绍体（宋代）

路似直弦万古新，平吾方寸是经纶。
一元静展凭何力，日月序行天地春。
秘色越器
陆龟蒙（唐代）

九秋风露越窑开，夺得千峰翠色来。
好向中宵盛沆瀣，共嵇中散斗遗杯。
句
释惟谨（宋代）

满径露漙黄般若，戛檐风袅翠真如。
与伯玉元衡大声兄弟饮
赵蕃（宋代）

何方应雨落，此地只凉生。
杯酒偶相属，晤言聊叙情。
登楼念王粲，促席想渊明。
乡里无新故。情亲总弟兄。
《拍案惊奇·卷卅六》
凌濛初（明代）

本待将心托明月，
谁知明月照沟渠。
岁旱山楂实小推盘累累如樱桃
曾习经（清代）

几时莲芡剥橐韬，梨栗新尝又一遭。谁与秋盘饤春实，山楂红小腻樱桃。
寒山赵凡夫故居今为法螺诸寺
顾宗泰（清代）

路与樵人争，深入寒山曲。缅维小宛堂，曾驻高人躅。

丘壑构天然，秀野远尘俗。露滴疏花红，烟寒芳草绿。

中藏一径幽，曲似仙源复。隐君此啸歌，结庐俯苍麓。

岩间閟寒泉，雪花满空谷。冷光动翠微，疏响激幽瀑。

胜地归禅宫，到今仰薖轴。夕阳孤磬闻，归僧入云竹。